SKRIFTLIG FORESPØRGSEL E-0938/02

af Robert Sturdy (PPE-DE) til Kommissionen

(9. april 2002)

Om: Klassificering af væddeløbshunde (greyhounds)

I betragtning af at hundevæddeløb og opdræt af væddeløbshunde bliver stadig mere populært i EU, bedes Kommissionen skabe klarhed om væddeløbshundenes retsstilling. Særlige spørgsmål som f.eks. at være berettiget til at modtage midler til udvikling af landdistrikter afhænger af, hvorvidt disse dyr anses for at være landbrugs- eller husdyr eller høre til en anden kategori.

For øjeblikket synes der at være forskelle mellem medlemsstater (dvs. den britiske regering klassificerer dem som husdyr og dermed opkræves ingen moms af deres foder, mens den irske regering klassificerer dem som landbrugsdyr). Vil Kommissionen tage fat på dette gråzone-spørgsmål?

Svar afgivet på Kommissionens vegne af Franz Fischler

(7. maj 2002)

Selv om væddeløbshunde retligt er omfattet af EF-traktatens landbrugsartikler og af Rådets forordning (EØF) nr. 827/68 af 28 juni 1968 om en fælles markedsordning for visse varer der er anført i bilag II til EF-traktaten(1) (nu bilag 1), er der i praksis aldrig ydet støtte fra Den Europæiske Udviklings- og Garantifond for Landbruget (EUGFL) hertil.

For perioden 1994 til 1999 var det i henhold til artikel 5 i Rådets forordning (EØF) nr. 2085/93 af 20. juli 1993 om ændring af forordning (EØF) nr. 4256/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Udviklings- og Garantifond for Landbruget (EUGFL), Udviklingssektionen(2), muligt at give støtte til foranstaltninger med henblik på diversifikation, navnlig hvis sådanne foranstaltninger udvider antallet af aktiviteter eller giver alternative indkomster for landbrugere af begge køn, såfremt der ikke blev ydet støtte fra Den Europæiske Fond for Regionaludvikling (EFRU) som led i en fællesskabsstøtteramme. I perioden 1994-1999 var der derfor investeringsstøtte til rådighed med henblik på forbedring af opstaldningsforhold for væddeløbsheste i Irland. Imidlertid var den irske regering efterfølgende indforstået med, at der ikke skulle udbetales fællesskabsstøtte til dette formål i henhold til dette program. For tiden findes der ingen muligheder for at yde støtte til opdræt af væddeløbsheste.

Med hensyn til momsen skal Kommissionen medgive, at der er forskel på den måde, hvorpå medlemsstaterne anvender moms på foder til hunde, der holdes med henblik på væddeløb og opdræt. Dette kan skyldes, at medlemsstaterne i henhold til det sjette momsdirektiv(3), enten kan anvende en standardsats eller en reduceret sats for dyrefoder, eller ligefrem (på særlige betingelser eller i en overgangsperiode) en nulsats. I det sjette momsdirektiv er det således ikke et spørgsmål om, hvorvidt væddeløbshundene er klassificeret som landbrugs- eller husdyr.

Disse forskelle mellem medlemsstaterne, som det ærede medlem henviser til, viser, hvor langt man er kommet eller ikke kommet med at harmonisere fællesskabslovgivningen.

(1) EFT L 151 af 30.6.1968.

(2) EFT L 193 af 31.7.1993.

(3) Rådets sjette direktiv 77/388/EEC af 17. maj 1977 om harmonisering af medlemsstaternes lovgivning om omsætningsafgifter- Det fælles merværdiafgiftssystem: ensartet beregningsgrundlag. EFT L 145 af 13.6.1977.